PTTEP บวก 2% หวนเดินเครื่องผลิตแหล่งบงกชเต็มกำลัง หลังพายุ “ปาบึก” สงบ
PTTEP บวก 2% หวนเดินเครื่องผลิตแหล่งบงกชเต็มกำลัง หลัง "ปาบึก" สงบ ล่าสุด ณ เวลา 10.49 น. อยู่ที่ 121 บาท บวก 2.50 บาท หรือ 2.11% สูงสุดที่ 121.50 บาท ต่ำสุดที่ 120 บาท ด้วยมูลค่าซื้อขาย 831.78 ล้านบาท
7 ม.ค. 2562

ผู้สื่อข่าวรายงานว่า ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ล่าสุด ณ เวลา 10.49 น. อยู่ที่ 121 บาท บวก 2.50 บาท หรือ 2.11% สูงสุดที่ 121.50 บาท ต่ำสุดที่ 120 บาท ด้วยมูลค่าซื้อขาย 831.78 ล้านบาท

โดย บล.ดีบีเอส วิคเคอร์ส (ประเทศไทย) ระบุในบทวิเคราะห์ จากกรณีที่ PTTEP แจ้งว่าพายุโซนร้อน “ปาบึก” (PABUK) ในบริเวณอ่าวไทย ได้เคลื่อนตัวผ่านแท่นผลิตก๊าซธรรมชาติของ ปตท.สผ. ในอ่าวไทยไปแล้ว
ทั้งนี้มองว่าผลกระทบจากพายุปาบึก (PABUK) จำกัดมาก โดยแหล่งที่กระทบคือบงกช ซึ่งบริษัทได้ปิดการดำเนินงานชั่วคราว 4-7 วันซึ่งทำให้ปริมาณขายลดลงไปแต่ก็จำกัดมาก (ต่ำกว่า 1% ของปริมาณการผลิตเฉลี่ยต่อวันในปี 62) และถ้าเกิดความเสียหาย บริษัทก็มีประกันความเสียหายในทรัพย์สินและการสูญเสียรายได้ (ไม่เกิน 60 วัน) รองรับ
ดังนั้นจึงยังคงคำแนะนำซื้อ แต่ปรับลดราคาพื้นฐานเป็น 135 บาท (เดิม 160 บาท) หลังสะท้อนสมมติฐานและแผนการใช้เงินลงทุนใหม่ของบริษัทเข้าไปในประมาณการ
ทั้งนี้มองว่าราคาหุ้นปัจจุบันน่าสนใจทยอยซื้อลงทุน เพราะ ณ ราคาปัจจุบันมี Valuation ไม่แพง โดยมี P/E ปี 62 ประมาณ 11 เท่า ฐานะการเงินแข็งแกร่ง เป็นเงินสดสุทธิ และให้ Dividend Yield ไม่น้อยกว่า 4% ต่อปี
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า คาดการหยุดผลิตจากผลกระทบจากพายุปาบึกมีจำกัด เนื่องจากหยุดเพียงสั้นๆ และไม่มีความเสียหายเกิดขึ้น แนวโน้มผลประกอบการปกติไตรมาส 4/61 คาดทำจุดสูงสุดของปี แนะนำ Trading Buy เป้าหมาย 152 บาท เทคนิคลุ้นรีบาวน์ ต้าน 126 บาท รับ 116 บาท